b'\n_START_ARTICLE_\nFranc Kolenc\n_START_SECTION_\n\xc5\xbdivljenjepis\n_START_PARAGRAPH_\nRodil se je kot otrok Jo\xc5\xbeefa Kolenca in Agate Lebar. Imel je brata Ivana, ki je bil tudi duhovnik. Kolenc je ljudsko \xc5\xa1olo obiskoval v Gomilici in Turni\xc5\xa1\xc4\x8du, ni\xc5\xbejo gimnazijo v Kisegu (K\xc5\x91szeg) od 1914 do 1918, vi\xc5\xa1jo gimnazijo (1919 do 1922) in bogoslovje pa v Mariboru . V duhovnika je bil posve\xc4\x8den 1927. Leta 1928 je nastopil slu\xc5\xbebo kaplana v Miklav\xc5\xbeu pri Ormo\xc5\xbeu, 1929 v Murski Soboti, kjer je tudi pou\xc4\x8deval verouk na realni gimnaziji, 1932 pa je postal vikar v Mariboru. Umrl je v mariborski bolni\xc5\xa1nici.\n_START_SECTION_\nLiterarno delo\n_START_PARAGRAPH_\n\xc4\x8clanke in kraj\xc5\xa1e povestice je objavljal v Novinah (1923\xe2\x80\x931926, 1929\xe2\x80\x931931) katerim je bil tudi urednik, Marijinem listu (1923), Slovenski krajini (1927); v Slovencu je od 1924 dalje poro\xc4\x8dal o kulturnih, politi\xc4\x8dnih in gospodarskih razmerah Slovenske krajine (med dr.: Agrarni problem v Prekmurju). Napisal je povest iz svetovne vojne: V \xc5\xberelu smrti (v rokopisu), prevedel iz mad\xc5\xbear\xc5\xa1\xc4\x8dine v prekmur\xc5\xa1\xc4\x8dino: Sziklaijevo povest Novi svet (Novine, 1925), Guthija Lome detektivski roman Grbavec (1927, ponatisnil Amerikanski Slovenec Chicago 1928); iz nem\xc5\xa1\xc4\x8dine je poslovenil Bolandenovo povest Kri\xc5\xbe in lopata (Kalendar najsv. Srca Jez. 1926), priredil po Sillsu ameri\xc5\xa1ki roman Smrtna past (Maribor 1928), po Hauffu Pont-des-artska bera\xc4\x8dica (Maribor, 1928) in napisal izvirno povest iz svetovne vojne A njega ni (Maribor, 1929).'